EURÓPSKA KOMISIA V Bruseli15. 6. 2016 COM(2016) 398 final SPRÁVA KOMISIE EURÓPSKEMU PARLAMENTU A RADE o preskúmaní veľkoobchodného roamingového trhu {SWD(2016) 200 final}



1.Úvod Komisia od roku 2006 prijíma opatrenia na riešenie vysokých roamingových poplatkov, ktoré spotrebitelia platia za používanie mobilných telefónov, keď cestujú do iného členského štátu EÚ. Prostredníctvom regulačných opatrení prijatých spoluzákonodarcami v rokoch 2007, 2009 a 2012 sa zaviedli maximálne záväzné maloobchodné a veľkoobchodné roamingové poplatky. Hlavným účelom týchto opatrení bolo zabezpečiť, aby sa prostredníctvom trhových síl dosiahol jednotný trh so službami mobilnej komunikácie, na ktorom neexistuje žiadne rozlíšenie medzi vnútroštátnymi a roamingovými tarifami. Od Komisie sa preto požadovalo, aby overila, či opatrenia dosiahli svoj cieľ. Hoci sa veľkoobchodné a maloobchodné roamingové poplatky po prijatí týchto opatrení znížili, rozdiely medzi roamingovými a vnútroštátnymi tarifami pretrvali. Z tohto dôvodu a vzhľadom na skutočnosť, že odstránenie rozdielov medzi vnútroštátnymi a roamingovými maloobchodnými tarifami je dôležitou súčasťou účinného a fungujúceho jednotného telekomunikačného trhu, Komisia považovala za potrebné prijať ďalšie opatrenia na presadzovanie tohto cieľa. Odstránenie roamingových príplatkov sa opäť potvrdilo ako všeobecný politický cieľ stratégie Komisie pre jednotný digitálny trh, v ktorej sa uvádza ako dôležitý prvok na vytváranie priaznivých podmienok pre rozmach digitálnych sietí a služieb. Európsky parlament a Rada prijali v roku 2015 nariadenie (EÚ) 2015/2120, ktoré nadobudlo účinnosť 29. novembra 2015, a ktorým sa okrem iného zmenilo nariadenie (EÚ) č. 531/2012 (nariadenie o roamingu). Nariadením (EÚ) 2015/2120 sa zaviedlo zrušenie maloobchodných roamingových príplatkov v Únii od 15. júna 2017 za predpokladu primeraného využívania roamingových služieb a zároveň sa ním umožnilo, aby prevádzkovatelia mohli požiadať o výnimku v mimoriadnych prípadoch, keď poskytovateľ roamingu nie je schopný pokryť svoje celkové skutočné a predpokladané náklady na poskytovanie regulovaných roamingových služieb zo svojich celkových skutočných a predpokladaných príjmov z poskytovania takýchto služieb. Tento nový regulačný režim pre maloobchodné roamingové služby v Únii sa v tejto správe uvádza ako režim roamingu za vnútroštátne ceny. V nariadení (EÚ) 2015/2120 však nie sú stanovené opatrenia pre veľkoobchodný roamingový trh, pretože bolo potrebné vykonať ďalšie zisťovanie trhových podmienok. Aby bolo zrušenie maloobchodných roamingových príplatkov udržateľné v celej EÚ, vnútroštátne veľkoobchodné roamingové trhy v EÚ musia byť konkurencieschopné a stanoviť také veľkoobchodné roamingové poplatky, ktoré prevádzkovateľom umožnia ponúkať maloobchodné roamingové služby udržateľným spôsobom a bez akýchkoľvek dodatočných poplatkov. Keďže riadne fungovanie veľkoobchodného roamingového trhu je základnou podmienkou dosiahnutia režimu roamingu za vnútroštátne ceny, v nariadení o roamingu sa Komisia poveruje úlohou preskúmať veľkoobchodné roamingové trhy a predložiť vhodné návrhy, ktoré umožnia zrušenie maloobchodných roamingových príplatkov v Únii od 15. júna 2017. V tejto správe sa predkladajú výsledky preskúmania Komisie týkajúce sa veľkoobchodného roamingu. V oddiele 2 tejto správy Komisia analyzuje fungovanie veľkoobchodných roamingových trhov v Únii podľa súčasného nariadenia. V oddiele 3 predkladá návrh o tom, ako prostredníctvom opatrení na veľkoobchodnej úrovni umožniť zrušenie maloobchodných roamingových príplatkov v EÚ od 15. júna 2017. S cieľom zhromaždiť dôkazy potrebné na toto preskúmanie Komisia: v spolupráci s Orgánom európskych regulátorov pre elektronické komunikácie (BEREC) zhromaždila na jeseň 2015 komplexné údaje od prevádzkovateľov; zadala vypracovanie externej štúdie na odhad nákladov na poskytovanie veľkoobchodných roamingových služieb; zorganizovala 12-týždňovú verejnú konzultáciu od 26. novembra 2015 do 18. februára 2016. K tejto správe je priložený legislatívny návrh na zmenu nariadenia o roamingu. Viac informácií a odôvodnenie tohto návrhu možno nájsť v legislatívnom návrhu a súvisiacom posúdení vplyvu. Podrobnú metodiku a výsledky analýzy fungovania veľkoobchodných roamingových trhov na podporu tejto správy možno nájsť v sprievodnom pracovnom dokumente útvarov Komisie (SWD). 2.Fungovanie veľkoobchodných roamingových trhov v EÚ V súlade s článkom 19 nariadenia o roamingu Komisia posúdila tieto oblasti: vývoj hospodárskej súťaže na maloobchodných roamingových trhoch; náklady na poskytovanie maloobchodných roamingových služieb v EÚ;

stupeň hospodárskej súťaže na vnútroštátnych veľkoobchodných trhoch. Komisia posúdila aj očakávaný vplyv maloobchodných povinností vyplývajúcich z režimu roamingu za vnútroštátne ceny na fungovanie veľkoobchodných roamingových trhov. 2.1.Vývoj hospodárskej súťaže na maloobchodných roamingových trhoch Z analýzy orgánu BEREC vyplýva, že nedávno došlo k dôležitému vývoju na maloobchodných roamingových trhoch, keď sa v domácich ponukách objavili návrhy na dostupnejšie roamingové ceny pre zákazníkov. Ako však uviedol orgán BEREC, väčšina nových maloobchodných roamingových ponúk podobných režimu roamingu za vnútroštátne ceny nie je v skutočnosti takýmito ponukami v zmysle nariadenia o roamingu, t. j. nepokrývajú celú Úniu bez ďalšej prirážky (bez navýšenia) v rámci obmedzení primeraného využívania. Tento vývoj okrem toho nie je v jednotlivých členských štátoch rovnomerný. Pri súčasnej úrovni hospodárskej súťaže na veľkoobchodných roamingových trhoch nie sú maloobchodné trhy schopné poskytovať režim roamingu za vnútroštátne ceny v celej Únii. Potenciálny vývoj technológií a služieb, ako je rozšírenie služieb over-the-top a zabudovaných SIM kariet, zatiaľ nepredstavujú úplnú a fungujúcu náhradu za maloobchodné roamingové služby. Ich súčasný tlak na trhu preto ostáva obmedzený a nezdá sa, že sa táto situácia v blízkej budúcnosti zmení. 2.2.Posúdenie nákladov na poskytovanie veľkoobchodných roamingových služieb Posudzovanie nákladov na poskytovanie veľkoobchodných roamingových služieb je citlivou a zložitou úlohou. Neexistuje žiadna jednotná metóda na analýzu a posúdenie týchto nákladov a každá metóda zahŕňa celý rad možností a predpokladov, ktoré majú svoje výhody aj obmedzenia. V ostatných rokoch získali národné regulačné orgány bohaté skúsenosti v oblasti modelovania nákladov na účely regulovania poplatkov za ukončenie volania so zohľadnením odporúčania Komisie 2009/396/ES o regulačnom zaobchádzaní s prepojovacími poplatkami v pevných a mobilných telefónnych sieťach v EÚ. Externá štúdia vychádza z tejto skúsenosti a obsahuje vypracovaný model nákladov, v ktorom sa v čo najväčšej možnej miere zohľadňujú osobitné črty jednotlivých krajín. Národné regulačné orgány poskytli zhotoviteľovi štúdie na tento účel podrobné informácie o svojich príslušných nákladových modeloch, ako aj vstupné údaje krajiny. V štúdii sa okrem toho použili údaje od prevádzkovateľov týkajúce sa nákladov, ktoré sú špecifické pre roamingové služby, ako napríklad roamingové prevádzkové a správne náklady, finančné roamingové náklady a náklady na klíring údajov, sprostredkovateľské náklady a náklady na správu zmlúv. Aj keď v súvislosti s odhadmi nákladov uvedenými v nákladovom modeli nevyhnutne pretrváva určitá miera neistoty, tieto odhady poskytujú užitočné kritérium, ktoré sa môže používať v spojení s ostatnými zdrojmi údajov a pozorovaniami, a to najmä pokiaľ ide o: skutočné veľkoobchodné roamingové poplatky zistené na trhu, domáce maloobchodné a veľkoobchodné ceny, a v prípade hlasových služieb vnútroštátne regulované poplatky za ukončenie volania v mobilnej sieti. Na základe týchto rôznych zdrojov údajov sa dá s istotou predpokladať, že náklady na poskytovanie veľkoobchodných roamingových služieb v Európskom hospodárskom priestore (EHP) by mohli byť 4 eurocenty/minútu , 1 eurocent/SMS a 0,85 eurocenta/MB vrátane tranzitných nákladov, ktoré znáša prevádzkovateľ navštívenej siete. Pri konkrétnej otázke vplyvu sezónnosti na náklady na poskytovanie veľkoobchodných roamingových služieb mnoho členských štátov v spoločnom politickom vyhlásení po prijatí nariadenia (EÚ) 2120/2015 výslovne zdôraznilo, že je potrebné „zohľadniť vplyv sezónnosti na štruktúru nákladov poskytovateľov služieb, ktorí pôsobia v dovolenkových oblastiach“. Vplyv sezónnosti roamingu sa v štúdii starostlivo analyzoval s použitím najlepších dostupných údajov na jeho vyčíslenie. V dôsledku výrazného zvýšenia domáceho dopytu po dátových službách má potreba sietí podporovať domácich používateľov tendenciu prekročiť letnú sezónnu špičku len niekoľko mesiacov po tejto špičke a v každom prípade predtým, ako sa situácia v nasledujúcom roku zopakuje. Následne, keďže siete sú už dimenzované a rozšírené tak, aby zvládli tento všeobecný vzostupný trend, akákoľvek špička v dôsledku sezónneho nárastu roamingových tokov podľa všetkého nevyvolá žiadne všeobecné zvyšovanie sieťových nákladov v dôsledku dátového roamingu v rámci podmienok režimu roamingu za vnútroštátne ceny. Zatiaľ čo náklady spojené so sezónnosťou nie sú v prípade hlasových služieb v niektorých krajinách zanedbateľné, skutočný vplyv sezónnosti na odhadovanie hornej hranice veľkoobchodných roamingových nákladov v EHP je stále malý. Dôvodom je fakt, že krajiny, v ktorých sú sezónne vplyvy posudzované ako najväčšie (Chorvátsko, Grécko, Španielsko, Bulharsko), nepatria medzi krajiny s vyššími nákladmi na odchádzajúce hlasové služby (Malta, Švédsko, Holandsko, Lotyšsko). Účinky sezónnosti merané v krajinách s vyššími nákladmi na hlasové služby sú nižšie. 2.3.Stupeň hospodárskej súťaže na veľkoobchodných roamingových trhoch v EHP Veľkoobchodné roamingové trhy sa vyznačujú viacerými zlyhaniami trhu, ktoré boli opísané v minulosti. Veľkoobchodné roamingové trhy majú oligopolný charakter: aby mohol prevádzkovateľ poskytovať svojim zákazníkom roamingové služby, môže nakupovať veľkoobchodné roamingové služby len od troch až štyroch prevádzkovateľov v danej krajine, a z dôvodov pokrytia a kapacity siete môže byť ťažké vyhnúť sa niektorým z týchto prevádzkovateľov. Prevádzkovatelia majú na veľkoobchodnej úrovni tiež len nedokonalé náhrady, čo je situácia, ktorá sa analyzovala v predchádzajúcej správe zadanej Komisiou. Veľkoobchodné roamingové dohody sa vo všeobecnosti riadia objemom prevádzky, ktorú je navštevujúci prevádzkovateľ schopný ponúknuť počas dvojstranných rokovaní. Hlavnou hnacou silou rokovaní pri dvojstranných roamingových dohodách je objem prichádzajúcej a odchádzajúcej prevádzky, ktorú možno vyvážiť medzi každou dvojicou prevádzkovateľov, a nie konečná cena dohodnutá za nevyváženú časť. Prevádzkovatelia virtuálnych mobilných sietí a menší prevádzkovatelia s nižším objemom prevádzky zvyčajne nezískajú žiadne zľavy z maximálneho veľkoobchodného roamingového poplatku, ktorý sa stanovuje v nariadení o roamingu, alebo tieto zľavy získavajú len v obmedzenej miere. Tieto poplatky boli obmedzené prostredníctvom následne prijatých právnych predpisov Únie s cieľom znížiť nadmerné veľkoobchodné roamingové poplatky vyplývajúce z tohto nie úplne konkurenčného trhu. Výška týchto stropov je v súčasnosti nastavená podľa nariadenia o roamingu na 5 eurocentov/minútu, 2 eurocenty/SMS a 5 eurocentov/MB. Počas tohto preskúmania sa posudzovala skutočná úroveň hospodárskej súťaže na veľkoobchodných roamingových trhoch tak, ako je v súčasnosti regulovaná. Vývoj veľkoobchodných roamingových poplatkov od roku 2007 Vývoj veľkoobchodných poplatkov za hlasové a SMS roamingové služby je veľmi úzko spätý s postupným znižovaním cenových stropov veľkoobchodných poplatkov stanovených na úrovni Únie od roku 2007. V prípade veľkoobchodných roamingových poplatkov za dátové služby boli trhové ceny podstatne nižšie než jednotlivé stropy v období rokov 2009 – 2015 (prvý cenový strop pre veľkoobchodné dátové roamingové poplatky sa začal uplatňovať v roku 2009). Roamingový tok v EHP Odpozorované modely roamingovej prevádzky hlasových služieb medzi krajinami EHP do určitej miery odrážajú osobitné historické, jazykové, kultúrne a hospodárske väzby medzi týmito krajinami. Pri pomere prichádzajúcej a odchádzajúcej roamingovej prevádzky v prípade troch mobilných služieb (hlasové, SMS, dátové služby) sa potvrdil sklon k severo-južnému rozdeleniu v rámci Európy, a to na turisticky rušnejšie južne položené oblasti a severné oblasti so slabším turistickým ruchom. Tento rozdiel však nie je systematický. Cyprus, Grécko, Malta a Španielsko sa javia ako veľmi výrazní čistí príjemcovia roamingovej prevádzky pre všetky tri služby, zatiaľ čo Írsko, Holandsko, Nórsko, Slovensko a Spojené kráľovstvo sú výraznými čistými odosielateľmi. Niektoré krajiny ako Francúzsko, Taliansko, Lotyšsko, Litva a Švédsko majú vyváženejšiu situáciu. Fungovanie veľkoobchodných roamingových trhov

Zainteresované strany v rámci verejnej konzultácie všeobecne uznali, že akákoľvek konkurenčná dynamika na veľkoobchodných roamingových trhoch v EÚ je v podstate spojená s existujúcimi cenovými stropmi pre veľkoobchodné roamingové poplatky v Únii, ktoré predstavujú východisko pre rokovania o cenách pri dvojstranných dohodách o roamingu. Bez regulácie na úrovni Únie by veľkoobchodné roamingové poplatky boli vyššie než sú, čoho dôkazom sú neregulované veľkoobchodné roamingové poplatky, ktoré sa uplatňovali v Únii pred stanovením regulačných opatrení a ktoré sa v súčasnosti uplatňujú mimo Únie. Vzhľadom na uvedené zlyhania trhu by veľkoobchodný roamingový trh stále vykazoval štrukturálne problémy, ak by sa odstránila regulácia. Pokiaľ ide o reguláciu na úrovni Únie, z prieskumu vyplýva, že hoci vnútroštátne veľkoobchodné roamingové trhy vykazujú určitý stupeň hospodárskej súťaže vo všetkých členských štátoch, na niektorých vnútroštátnych veľkoobchodných roamingových trhoch sú zistené ceny podstatne vyššie než odhadované náklady. Len v rámci nevyváženej časti roamingovej prevádzky možno pozorovať určitú cenovú hospodársku súťaž (ceny v rámci vyváženej časti sa zvyčajne pohybujú blízko cenového stropu). Tieto ceny sú však zvyčajne oveľa vyššie ako domáce veľkoobchodné ceny (ak sú známe) o sumu, ktorá sa nedá odôvodniť osobitnými nákladmi na roaming. Skupiny prevádzkovateľov, ktorí pôsobia vo viacerých krajinách, môžu usmerňovať prevádzku vo svojich sieťach a internalizovať veľkoobchodné roamingové náklady. Navyše zvyčajne rokujú o veľkoobchodných roamingových poplatkoch s inými prevádzkovateľmi na úrovni skupiny, takže členovia skupiny získajú výhodnejšie podmienky a ceny z objemovo väčších záväzkov skupiny. Na rozdiel od toho však viaceré trhové subjekty, najmä menší prevádzkovatelia s menším objemom prevádzky a prevádzkovatelia virtuálnych mobilných sietí, zvyčajne nemajú prospech z veľkoobchodných roamingových poplatkov, ktoré sú podstatne nižšie než cenové stropy. Prevádzkovatelia, ktorých odchádzajúca roamingová prevádzka (vo veľkej miere) prevyšuje prichádzajúcu roamingovú prevádzku, sa vo všeobecnosti snažia minimalizovať veľkoobchodné poplatky, ktoré sa majú platiť navštíveným sieťam za poskytovanie maloobchodných roamingových služieb svojim predplatiteľom. Preto uprednostňujú nízke veľkoobchodné roamingové poplatky. Naopak prevádzkovatelia, ktorých prichádzajúca roamingová prevádzka (vo veľkej miere) prevyšuje odchádzajúcu roamingovú prevádzku, sa snažia maximalizovať svoje príjmy z poskytovania veľkoobchodných roamingových služieb. Preto uprednostňujú vyššie roamingové poplatky. Prevádzkovatelia prejavili počas verejnej konzultácie v závislosti od svojich príslušných stanovísk a vyjednávacej sily v dvojstranných rokovaniach o veľkoobchodnom roamingu odlišné predstavy o účinnom fungovaní veľkoobchodných roamingových trhov. Niektorí historicky etablovaní prevádzkovatelia, prevádzkovatelia, ktorí majú širšie zastúpenie na trhu a vo všeobecnosti prevádzkovatelia s veľkým objemom prichádzajúcej roamingovej prevádzky tvrdia, že veľkoobchodné roamingové trhy sú konkurencieschopné na základe toho, že poplatky na veľkoobchodných trhoch sú často nižšie než súčasné regulačné cenové stropy. Iní prevádzkovatelia, najmä tí menší, prevádzkovatelia virtuálnych mobilných sietí a prevádzkovatelia s veľkou odchádzajúcou roamingovou prevádzkou tvrdia, že ceny, ktoré sú pre nich dostupné na veľkoobchodnom trhu, sú na úrovni súčasných cenových stropov alebo sa k nim približujú, ale v každom prípade sú podstatne vyššie než náklady a sú príliš vysoké na to, aby ich domáce modely poplatkov boli udržateľné, keby sa maloobchodné roamingové príplatky v júni 2017 zrušili. Prevádzkovatelia virtuálnych mobilných sietí tiež argumentujú, že veľkoobchodné poplatky, ktoré musia platiť za roaming, sú násobkom veľkoobchodných taríf, ktoré platia na domácom trhu svojim prevádzkovateľom hostiteľských mobilných sietí, čo dokazuje, že aj keď si prevádzkovatelia mobilných sietí konkurujú v ponuke vnútroštátnych veľkoobchodných služieb prevádzkovateľom virtuálnych mobilných sietí, zjavne si aktívne nekonkurujú v ponuke veľkoobchodných roamingových služieb. 2.4.Očakávaný vplyv maloobchodných povinností vyplývajúcich z režimu roamingu za vnútroštátne ceny na fungovanie veľkoobchodných roamingových trhov Maloobchodné povinnosti vyplývajúce z režimu roamingu za vnútroštátne ceny môžu ovplyvniť fungovanie veľkoobchodného roamingového trhu rôznymi spôsobmi. Zvýšenie roamingovej prevádzky vyvolané režimom roamingu za vnútroštátne ceny môže prispieť k zníženiu veľkoobchodných roamingových poplatkov v dôsledku úspor z rozsahu. Na druhej strane povinnosť domáceho prevádzkovateľa poskytnúť svojim zákazníkom režim roamingu za vnútroštátne ceny by mohla zväčšiť a zhoršiť štrukturálne rozdiely a nerovnováhu pomerných rokovacích pozícií trhových subjektov v dvojstranných rokovaniach o roamingu. To by ešte viac posilnilo rokovaciu pozíciu čistých príjemcov roamingovej prevádzky a zhoršilo pozíciu čistých odosielateľov. Okrem toho sa v rámci režimu roamingu za vnútroštátne ceny môže navštívený prevádzkovateľ pokúsiť získať späť časť stratených príjmov z maloobchodnej roamingovej prevádzky (ako domáci prevádzkovateľ) prostredníctvom vyšších veľkoobchodných roamingových poplatkov. Inými slovami, potenciálne riziko narušenia hospodárskej súťaže a investičných stimulov na domácich a navštívených veľkoobchodných trhoch vyplývajúce zo zavedenia režimu roamingu za vnútroštátne ceny bude vo veľkej miere závisieť od toho, ako bude veľkoobchodný trh fungovať, keď sa zavedie režim roamingu za vnútroštátne ceny. 3.Návrh na riešenie zistených problémov na veľkoobchodnom roamingovom trhu 3.1.Zostávajúce prekážky brániace fungovaniu režimu roamingu za vnútroštátne ceny Stanovením povinnosti účtovania maloobchodných roamingových služieb na úrovni domácich cien (žiadne maloobchodné roamingové príplatky) podľa politiky primeraného využívania týchto služieb sa nariadením (EÚ) 2015/2120 zaviedla podstata nového režimu regulovaných maloobchodných roamingových služieb. Je to režim roamingu za vnútroštátne ceny, ktorý sa za súčasných podmienok veľkoobchodného roamingového trhu doteraz v Únii takmer neponúkal. Hoci maloobchodné ceny za roamingové a domáce služby sú zosúladené právnymi predpismi, pri poskytovaní maloobchodných roamingových služieb sa nepoužívajú rovnaké veľkoobchodné vstupy ako pri domácich maloobchodných službách. Je to tak preto, lebo poskytovanie maloobchodných roamingových služieb si vo svojej podstate vyžaduje použitie odlišnej (navštívenej) siete. Tieto veľkoobchodné roamingové vstupy preto musí navštevujúci prevádzkovateľ nakúpiť na trhu vrátane niekoľkých osobitných nákladov spojených s roamingom (t. j. ktoré nevznikli pri poskytovaní domácich služieb). Aby sa maloobchodné roamingové služby mohli poskytovať na úrovni domácich maloobchodných cien, je potrebné zabezpečiť, aby boli veľkoobchodné roamingové vstupy dostupné za cenu, pri ktorej je poskytovanie režimu roamingu za vnútroštátne ceny všeobecne možné pre navštevujúcich (domácich) prevádzkovateľov a zároveň aby navštívení prevádzkovatelia mohli získať náhradu za náklady na poskytovanie týchto služieb. Úplne konkurenčné vnútroštátne veľkoobchodné roamingové trhy, na ktorých by boli ceny priamo prepojené s hraničnými nákladmi navštívených sietí, by jednoznačne uľahčili udržateľnosť režimu roamingu za vnútroštátne ceny. Z analýzy však vyplýva, že veľkoobchodné roamingové trhy nie vždy fungujú týmto spôsobom a že samotný budúci záväzok vyplývajúci z režimu roamingu za vnútroštátne ceny pravdepodobne nebude viesť k vytvoreniu dobre fungujúcich veľkoobchodných roamingových trhov, ktoré by umožnili poskytovanie režimu roamingu za vnútroštátne ceny v Únii k 15. júnu 2017. Vzhľadom na problémy zhrnuté v tejto správe sú potrebné ďalšie opatrenia na reguláciu veľkoobchodných roamingových trhov s cieľom umožniť poskytovanie režimu roamingu za vnútroštátne ceny udržateľným spôsobom. Prístup na úrovni Únie by navyše zabránil situácii, keď by jednotlivé členské štáty prijímali odlišné prístupy k riešeniu problému vysokých veľkoobchodných poplatkov. Takáto situácia by viedla k prekážkam na vnútornom trhu, keďže s poskytovateľmi roamingových služieb by sa zaobchádzalo inak v ich domovskej krajine (ako navštívený prevádzkovateľ siete) ako v krajine, kde ponúkajú maloobchodné roamingové služby (ako navštevujúci prevádzkovateľ siete). V kontexte režimu roamingu za vnútroštátne ceny by neexistencia konzistentných regulačných prístupov medzi vnútroštátnymi veľkoobchodnými trhmi mohla skutočne viesť k distribučnému narušeniu, ktoré nesúvisí s nákladmi prevádzkovateľov a v konečnom dôsledku ani s nákladmi spotrebiteľov. Príčinou by bol tento dvojaký záujem na veľkoobchodnej úrovni:

na jednej strane musia navštívené siete pokryť náklady na poskytovanie veľkoobchodných roamingových služieb a primerane investovať do svojich sietí, aby mali kapacitu na roamingovú prevádzku; na druhej strane navštevujúci prevádzkovatelia, ktorí už v rámci režimu roamingu za vnútroštátne ceny nebudú môcť pokryť svoje náklady na poskytovanie maloobchodných roamingových služieb prostredníctvom regulovaných roamingových poplatkov, sa musia vyhnúť stláčaniu marže. Riziko stláčania marže by mohlo potenciálne viesť k vyšším cenám na domácich trhoch (tzv. efekt vodnej postele) a/alebo k odmietnutiu poskytovať maloobchodné roamingové služby, aspoň u niektorých maloobchodných zákazníkov. Preto je potrebná ďalšia regulácia na úrovni Únie, aby boli veľkoobchodné roamingové poplatky nižšie než tie aktuálne a približovali sa k skutočným nákladom. To by umožnilo zaviesť režim roamingu za vnútroštátne ceny v roku 2017 a zároveň zachovať udržateľnosť domácich modelov poplatkov. Komisia preto predkladá Európskemu parlamentu a Rade legislatívny návrh, ktorý je priložený k tejto správe o preskúmaní. 3.2.Stanoviská zainteresovaných strán Takmer všetci prevádzkovatelia, ktorí reagovali na verejnú konzultáciu, súhlasia s tým, že stanovenie cenových stropov na úrovni Únie a ich uplatňovanie vo všetkých členských štátoch je najvhodnejším prístupom pri ďalšom regulovaní veľkoobchodných roamingových trhov v kontexte režimu roamingu za vnútroštátne ceny. Názory prevádzkovateľov sa však rozchádzajú, pokiaľ ide o úroveň týchto stropov, ktoré by umožnili udržateľný režim roamingu za vnútroštátne ceny. Len 28 % opýtaných prevádzkovateľov (niektorí historicky etablovaní prevádzkovatelia, prevádzkovatelia, ktorí majú širšie zastúpenie na trhu a vo všeobecnosti prevádzkovatelia s veľkým objemom prichádzajúcej roamingovej prevádzky) zastáva názor, že vzhľadom na súčasné pravidlá by fungovanie veľkoobchodných roamingových trhov umožnilo režim roamingu za vnútroštátne ceny v roku 2017. Naproti tomu 53 % (menší prevádzkovatelia, prevádzkovatelia virtuálnych mobilných sietí a prevádzkovatelia s veľkým objemom odchádzajúcej roamingovej prevádzky) si myslí, že by to neumožnilo poskytovať režim roamingu za vnútroštátne ceny v roku 2017. Podiel prevádzkovateľov, ktorí nevedia odpovedať (18 %), je značný, zatiaľ čo len jeden prevádzkovateľ si myslí, že to závisí od členského štátu. Názory mobilných operátorov sú v rovnakom pomere, pokiaľ ide o otázku, či povinnosť vyplývajúca z režimu roamingu za vnútroštátne ceny posilní alebo oslabí hospodársku súťaž na veľkoobchodnom roamingovom trhu. Prevádzkovatelia, ktorí obhajujú súčasné cenové stropy, tvrdia, že táto povinnosť posilní hospodársku súťaž na veľkoobchodných roamingových trhoch. Na druhej strane prevádzkovatelia, ktorí presadzujú nižšie cenové stropy, tvrdia opak. Pokiaľ ide o najvhodnejšie regulačné opatrenia na veľkoobchodnej úrovni s cieľom umožniť zavedenie režimu roamingu za vnútroštátne ceny v roku 2017, 28 % opýtaných prevádzkovateľov uprednostňuje zachovanie súčasných cenových stropov bez zmeny alebo odstránenie akejkoľvek veľkoobchodnej regulácie, oproti 58 %, ktorí si myslia, že cenové stropy veľkoobchodných roamingových poplatkov by sa mali znížiť. Národné regulačné orgány a vlády vyjadrili podobné názory ako prevádzkovatelia v ich krajine. Krajiny s veľkou prichádzajúcou roamingovou prevádzkou sa domnievajú, že vnútroštátne veľkoobchodné roamingové trhy fungujú dobre, zatiaľ čo krajiny s veľkou odchádzajúcou roamingovou prevádzkou zastávajú opačný názor. Spotrebitelia a spotrebiteľské organizácie napokon opatrnejšie vyjadrujú názory na veľkoobchodné roamingové trhy, keďže na nich nemajú priamu účasť. 3.3.Legislatívny návrh Perspektíva domáceho trhu Narušenia, ktoré ovplyvňujú hospodársku súťaž a investície na domácich trhoch miestnych prevádzkovateľov, závisia prevažne od rizika stlačenia marže v dôsledku vysokých veľkoobchodných roamingových poplatkov v porovnaní s domácimi maloobchodnými cenami, ktoré sa môžu vzťahovať na koncového používateľa, najmä u prevádzkovateľov s nižšou/čistou odchádzajúcou prevádzkou. Zo simulácií na úrovni jednotlivých krajín a prevádzkovateľov vyplýva, že ak sa v roku 2017 zachovajú veľkoobchodné roamingové stropy poplatkov na súčasnej úrovni, režim roamingu za vnútroštátne ceny pravdepodobne nebude zlučiteľný s domácimi modelmi poplatkov. To by narušilo udržateľnosť domácich modelov poplatkov prinajmenšom pre 20 % prevádzkovateľov z analyzovanej vzorky a/alebo aspoň v šiestich členských štátoch. Toto nie je v súlade s cieľom nariadenia o roamingu, ktorým je umožniť režim roamingu za vnútroštátne ceny v Únii. Nie je to zlučiteľné ani s mimoriadnosťou možnosti výnimky z dôvodu udržateľnosti, ktorá vychádza z predpokladu, že domáci model poplatkov je udržateľný v rámci režimu roamingu za vnútroštátne ceny pre všetkých alebo takmer všetkých prevádzkovateľov v Únii v prospech ich zákazníkov. Okrem toho sa očakáva, že v dôsledku zvýšenia objemov v súvislosti s režimom roamingu za vnútroštátne ceny a následného zníženia súvisiacich veľkoobchodných roamingových jednotkových nákladov sa značne zvýšia príležitosti veľkoobchodných roamingových príjmov. Ak sa veľkoobchodné roamingové stropy zachovajú na súčasnej úrovni, pravdepodobne to povedie k výrazným a čoraz väčším presunom od prevádzkovateľov z odchádzajúcou prevádzkou smerom k prevádzkovateľom s prichádzajúcou prevádzkou. Ako je stručne zhrnuté v oddiele 2.4, neočakáva sa, že tento problém sa vyrieši jedinečným, jednosmerným a pozitívnym účinkom povinnosti vyplývajúcej z režimu roamingu za vnútroštátne ceny na hospodársku súťaž na veľkoobchodných roamingových trhoch. Je nepravdepodobné, že samotné objemy režimu roamingu za vnútroštátne ceny prispejú k celkovému zníženiu veľkoobchodných roamingových poplatkov v takom rozsahu, ktorý by znížil náklady režimu roamingu za vnútroštátne ceny na udržateľnú úroveň, najmä v krajinách, kde sú tieto náklady vysoké v porovnaní s domácimi príjmami. Spolu so zavedením režimu roamingu za vnútroštátne ceny sa môžu vyvinúť nové obchodné modely a dynamika rokovaní medzi prevádzkovateľmi. Existuje však riziko, že rokovacia pozícia čistých odosielateľov roamingovej prevádzky vrátane slabších trhových subjektov na veľkoobchodných roamingových trhoch by sa v dôsledku povinnosti vyplývajúcej z režimu roamingu za vnútroštátne ceny v skutočnosti ďalej zhoršovala. Pri absencii vyrovnávacích opatrení sa toto riziko nedá vylúčiť. Zároveň je legitímne stanoviť ochranné cenové stropy na úrovni, ktorá umožňuje prevádzkovateľom s väčším pokrytím v Únii alebo väčším objemom prevádzky využívať obchodné výhody z možností internalizovania nákladov v rámci skupiny alebo z vyrokovania lepších podmienok s navštívenými prevádzkovateľmi, ktorí majú určitý priestor na rokovania vzhľadom na svoje vlastné skutočné sieťové náklady. Na záver možno skonštatovať, že na umožnenie režimu roamingu za vnútroštátne ceny v Únii v roku 2017 pri zachovaní udržateľnosti domácich modelov poplatkov pre všetkých alebo takmer všetkých prevádzkovateľov je potrebná ďalšia regulácia veľkoobchodných roamingových trhov, aby ponúkali nižšie poplatky ako v súčasnosti. Očakáva sa, že nižšie cenové stropy prinesú nižšie veľkoobchodné trhové poplatky než v súčasnosti tým, že východiskový bod pre rokovania sa stanoví na nižšej úrovni. Perspektíva navštíveného trhu Vzhľadom na riziká týkajúce sa hospodárskej súťaže a investičných stimulov na navštívených trhoch by fungovanie roamingových trhov malo zabezpečiť návratnosť nákladov. Cieľom je zachovať stimuly na investovanie v navštívených sieťach a zabrániť narušeniu domácej hospodárskej súťaže na navštívených trhoch spôsobenému regulatórnou arbitrážou prevádzkovateľov, ktorí používajú nápravné opatrenia na prístup k roamingu s cieľom súťažiť na inak konkurenčných domácich navštívených trhoch. Pokiaľ ide o prvý aspekt, odhady nákladov a zhromaždené informácie o súčasných veľkoobchodných cenách na trhu ukazujú, že súčasné veľkoobchodné roamingové poplatky sú oveľa vyššie než skutočné náklady, najmä v prípade dátových služieb. Pokiaľ ide o riziko regulatórnej arbitráže, v prvom rade treba zohľadniť, že navštívení prevádzkovatelia sú oprávnení zahrnúť podmienky s cieľom zabrániť trvalému roamingu alebo neobvyklému používaniu či zneužívaniu veľkoobchodného prístupu k roamingu na základe článku 3 ods. 6 nariadenia o roamingu. V tejto súvislosti sa zmluvné podmienky v dohodách o veľkoobchodnom roamingu môžu použiť na odrádzanie od takýchto postupov. To sa zvyčajne vykoná vylúčením trvalého roamingu z akejkoľvek zľavy z ceny. Existencia rozdielu medzi diskontovanými a nediskontovanými veľkoobchodnými roamingovými poplatkami, teda medzi maximálnymi poplatkami a prípadnými dohodnutými cenami, je preto kľúčovým prvkom, ktorý prevádzkovateľom umožňuje kontrolovať takéto postupy. Aj v tomto prípade sa navrhované opatrenia posudzovali na základe tohto rizika a dostupných opatrení na zníženie rizika.

Na záver možno skonštatovať, že existuje priestor na ďalšie znižovanie cenových stropov veľkoobchodných roamingových poplatkov zo súčasnej úrovne, najmä pokiaľ ide o dátové služby, pri zachovaní cenových stropov nad úrovňou skutočných nákladov vo všetkých krajinách. Nové stropy veľkoobchodných roamingových poplatkov Únie Komisia pri posudzovaní opatrení potrebných na umožnenie režimu roamingu za vnútroštátne ceny v roku 2017 skúmala politické ciele stanovené v nariadení o roamingu: I.umožniť udržateľné zrušenie maloobchodných roamingových príplatkov pre všetkých alebo takmer všetkých prevádzkovateľov v Únii bez toho, aby sa narušili domáce trhy; II.zabezpečiť návratnosť nákladov na veľkoobchodnej úrovni, zachovať stimuly na investovanie v navštívených sieťach a zabrániť narušeniu domácej hospodárskej súťaže na navštívených trhoch. Komisia sa preto snažila minimalizovať možné prípady, v ktorých by sa prevádzkovatelia mohli spoľahnúť na možnosť získania výnimky z dôvodov udržateľnosti znižovaním úrovne veľkoobchodných roamingových poplatkov Únie pri zachovaní stropov nad úrovňou skutočných nákladov vo všetkých krajinách (pozri oddiel 2.2). Výnimka z posúdenia udržateľnosti uvedená v článku 6 písm. c) nariadenia o roamingu je založená na dvoch testoch: odhad priemerných nákladov režimu roamingu za vnútroštátne ceny pre poskytovateľov maloobchodných roamingových služieb (domácich prevádzkovateľov) v porovnaní s ich priemernými výnosmi na úrovni každej krajiny; test udržateľnosti na úrovni (domáceho) prevádzkovateľa. Obidva testy, ktoré sú založené na čiastočne odlišných súboroch dostupných údajov, sú vzájomne sa doplňujúcimi a orientačnými testami úrovne udržateľnosti domácich modelov poplatkov s veľkoobchodnými roamingovými poplatkami uvedenými v návrhu. Najmä test na úrovni prevádzkovateľa nemá byť presným predpovedaním skutočného počtu možných výnimiek z dôvodu udržateľnosti. Tieto budú musieť posúdiť národné regulačné orgány na základe oveľa väčšieho množstva údajov od prevádzkovateľov, ktorí o takúto výnimku naozaj požiadajú, než na základe údajov, ktoré má Komisia momentálne k dispozícii, a na základe metódy, ktorá sa stanoví v nadchádzajúcom vykonávacom akte. Komisia na základe tejto analýzy navrhuje stanoviť maximálne regulované veľkoobchodné roamingové poplatky na úrovni 4 eurocenty/minútu, 1 eurocent/SMS a 0,85 eurocenta/MB. Podľa názoru Komisie táto úroveň: zabezpečuje návratnosť nákladov na poskytovanie veľkoobchodných roamingových služieb navštívenými prevádzkovateľmi; ponecháva priestor pre hospodársku súťaž pod úrovňou cenového stropu; zachováva investičné stimuly na navštívených trhoch; môže slúžiť ako záruka proti neželanému trvalému roamingu alebo neobvyklému používaniu či zneužívaniu veľkoobchodného prístupu k roamingu a prípadným narušeniam domáceho trhu. Z maloobchodného hľadiska by táto úroveň poplatkov mala umožniť udržateľné poskytovanie režimu roamingu za vnútroštátne ceny zo strany takmer všetkých prevádzkovateľov v Únii vrátane prevádzkovateľov s nižšou rokovacou silou na veľkoobchodných roamingových trhoch. Prevádzkovatelia so širším dosahom v Únii však zároveň nebudú zbavení možnosti využívať výhody tejto obchodnej stratégie. Ďalšie opatrenia Komisia tiež navrhuje, aby sa prevádzkovatelia navštívenej a navštevujúcej siete dohodli, že namiesto regulovaného cenového stropu budú uplatňovať neregulovanú výšku, t. j. na tvorbe cien na základe kapacity alebo na inej metóde tvorby cien. Podľa analýzy by to mohlo mať pozitívny vplyv na veľkoobchodný roamingový trh, najmä v počiatočnej fáze zavedenia režimu roamingu za vnútroštátne ceny, keď panuje neistota v súvislosti s vývojom dopytu. Osobitná cenová regulácia týkajúca sa roamingu napokon znamená, že celkový cenový strop Únie sa vzťahuje na zložený produkt, ktorý môže zahŕňať aj iné produkty a služby veľkoobchodného prístupu a prepojenia, najmä vrátane tých, ktoré podliehajú vnútroštátnej, prípadne cezhraničnej regulácii. V tejto súvislosti sa predpokladá zmenšenie rozdielov v rámci Únie, pokiaľ ide o reguláciu týchto produktov a služieb, najmä prostredníctvom možnosti ďalších opatrení prijatých v súlade s rámcovou smernicou zameranou na zabezpečenie väčšej konzistentnosti regulačných prístupov. Medzitým by sa akýkoľvek spor medzi prevádzkovateľmi navštívenej siete a inými prevádzkovateľmi o sadzbách uplatňovaných na tieto regulované produkty a služby potrebné na poskytovanie veľkoobchodných roamingových služieb mal riešiť s ohľadom na stanovisko, ktoré vydá orgán BEREC, a to v súlade so špecifickými regulačnými povinnosťami týkajúcimi sa roamingu, rámcovou smernicou a osobitnými smernicami. Preskúmanie